**Den ressourceorienterede sundhedsplejerske**

*Tema: Ved at påvirke forældrenes billede af barnet, vil barnets udviklingsmuligheder forandres.*

[Indsæt boks]

Anne-Mette er sundhedsplejerske og holder meget af at tage rundt og besøge de nybagte forældre i deres hjem. Hun føler, at hun har et stort og vigtigt ansvar i det tidlige møde med familien, fordi hun her får en stærk indflydelse på, hvordan forældrene oplever deres barn, og hvordan de oplever sig selv som forældre.

Når hun tager hjem til en familie afsøger hun alle positive signaler og fremhæver disse, for at forældrene skal blive styrkede i deres forældreidentitet og i deres positive billede af barnet.

Anne-Mette ringer på hos Lone og Henrik, der fem dage tidligere er blevet forældre til deres første barn, en lille sund dreng. Lone lukker døren op, og viser Anne-Mette ind i stuen, hvor Henrik sidder i sofaen med lille Viktor i armene. Anne-Mette spørger til, hvordan det går med Viktor og fornemmer hurtigt en stor usikkerhed hos Lone. Lone fortæller, at Viktor er vågen om natten, sover for meget om dagen og endnu ikke synes at spise ordentligt. Lone begynder at græde og fortæller om, hvordan hun slet ikke havde troet, det ville være på denne her måde. Hun oplever, at det er så hårdt, og hun synes, at det kan være svært at mærke kærligheden til Viktor.

Anne-Mette lytter indlevende til Lone, der får lov at sætte ord på alle sine frustrationer og smertefulde følelser. Hun rummer Lones frustrationer uden at følge sin trang til med det samme at handle på dem eller give gode råd. Derefter kigger de sammen på Viktor, og Anne-Mette undersøger hans reflekser, motorik og sanser. Under denne undersøgelse påpeger hun, hvor fin Viktor er, hun fremhæver områder, hvor han er særligt fremmelig, og hun omtaler, hvordan Lone har været rigtig god til at respondere på hans behov. Anne-Mette fremhæver alt det positive, hun får øje på, og påvirker på den måde forældrenes billede af Viktor som en særligt dejlig og dygtig dreng. Hun giver Lone og Henrik æren for Viktors trivsel og dygtighed og fortæller dem meget præcist, hvordan deres omsorg, tålmodighed og varme smil er medvirkende til, at han allerede har sådan en god kontakt. Hun påpeger, hvordan Lone tydeligvis er en indlevende og omsorgsfuld mor, der er god til at fornemme, hvad Viktor har brug for.

Gennem dette og de følgende besøg styrker Anne-Mette Lones selvtillid som mor og hendes positive billede af Viktor og giver dermed dem begge gode forudsætninger for at udvikle en stærk og tæt relation.

[Boks slut]